receiverDepartment ENDreceiverDepartment

OKM

kirjaamo@minedu.fi

varhaiskasvatuslaki@minedu.fi

Viite Lausuntopyyntö OKM/81/040/2012reference

Asia caseTitleLausunto varhaiskasvatusta koskevan lainsäädännön uudistamistyöryhmän esitykseen (Viite OKM059:00/2012)

Opetus- ja kulttuuriministeriö asetti 7.12.2012 työryhmän uudistamaan päivähoitoa koskevia säädöksiä. Työryhmän toimikausi päättyi 28.2.2014 ja työryhmä on luovuttanut esityksensä 21.3.2014 ministeri Krista Kiurulle. Lausuntoa on pyydetty työryhmän esityksen luvuista 2.1 – 2.4.

Pyydettynä lausuntonaan opetus- ja kulttuuriministeriön nuoriso- ja liikuntapolitiikan osasto lausuu seuraavaa:

Fyysisellä aktiivisuudella ja liikunnalla on eri tutkimuksissa osoitettu olevan merkittävä vaikutus niin lapsen terveelle kasvulle, kehitykselle, oppimiselle kuin kokonaisvaltaiselle hyvinvoinnille. Liikunnallisen elämäntavan omaksumisella jo varhaislapsuudessa on positiivisia vaikutuksia myös aikuisiän terveyteen. Väestömme elintavoista liikuntatottumukset ja päivittäinen fyysinen aktiivisuus eivät ole kehittyneet myönteiseen suuntaan, mikä on yhteiskunnan näkökulmasta ongelmallista liikkumattomuuden aiheuttamien korkeiden kansantaloudellisten kustannusten johdosta. Valtiovarainvaliokunta (talousarviomietintö 2013), valtioneuvoston kanslia (Tulevaisuusselonteko 2013) sekä opetus- ja kulttuuriministeriö ja sosiaali- ja terveysministeriö (Muutosta liikkeellä! -linjaukset 2013) ovat linjauksissaan korostaneet liikunnallisten toimintakulttuurien rakentamista niihin organisaatioihin, missä väestömme viettää suurimman osan ajastaan eli pienten lasten kohdalla varhaiskasvatukseen.

Näistä syistä varhaiskasvatuksen tavoitteisiin tulee laissa eksplisiittisesti kirjata fyysinen aktiivisuus ja liikunta, josta sillä on edellytykset kantaa edelleen valtakunnallisiin, paikallisiin ja henkilökohtaisiin varhaiskasvatussuunnitelmiin sekä käytännön toiminnan toteutukseen asti. Varhaiskasvatus on yksi keskeinen syrjäytymistä ja hyvinvointieroja vähentävä palvelu, joka tavoittaa merkittävän osan ikäluokan lapsista ja perheistä. Lisäämällä liikkumista tässä toimintaympäristössä, on mahdollista turvata myös niiden lasten suositusten mukainen fyysinen aktiivisuus ja liikunnallinen elämäntapa, joiden perheet eivät tätä yksityiselämän alueella riittävästi tue.

Nuoriso- ja liikuntapolitiikan osasto esittää, että:

1. lukuun 1 varhaiskasvatuksen tavoitteisiin (3 §) numero 2. lisätään sana liikunta seuraavalla muotoilulla ”toteuttaa lapsen leikkiin ja liikuntaan perustuvaa toimintaa ja mahdollistaa myönteiset oppimiskokemukset”,
2. varhaiskasvatuksen tavoitteisiin (3 §) numero 4. lisätään termi fyysinen aktiivisuus seuraavalla muotoilulla ”varmistaa kehittävä, terveellinen, fyysistä aktiivisuutta tukeva ja turvallinen varhaiskasvatusympäristö”.
3. lukuun 2 Varhaiskasvatuksen järjestäminen lisätään 9 §:n Ravinto jälkeen 10 §:ksi Liikunta.
4. 10 § Liikunta sisällöksi kirjataan seuraavasti: ”Varhaiskasvatuksessa tulee luoda sellainen liikunnallinen toimintakulttuuri, joka mahdollistaa toiminnassa olevalle lapselle suositusten mukaisen fyysisen aktiivisuuden varhaiskasvatuspäivän aikana.” Pykälän perusteluteksteissä tulee avata liikunnallinen toimintakulttuuri -käsitteen sekä Varhaiskasvatuksen liikunnan suositusten (STM 2015) keskeiset sisällöt.
5. luku 2.4. Pykälien perustelut, s. 35 Kunnan yleinen järjestämisvelvollisuus (§ 4) -pykälässä tulisi ottaa huomioon mahdollisuudet jalan ja pyörällä kulkemiseen varhaiskasvatusyksikköön, ja muotoilla ensimmäisen kappaleen kaksi viimeistä lausetta seuraavalla tavalla ”Varhaiskasvatus on palvelu, jota tulee tarjota lähellä asukkaita huomioiden kävely, pyöräily ja liikenneyhteydet. Säännös asettaisi ennen kaikkea kunnalle velvoitteen suunnitella palveluja ja palveluverkostoa asutus ja fyysisesti aktiiviset kulkutavat ja muut liikenneyhteydet huomioiden, …”.

Ryhmän esityksessä korostetaan lasten mielipiteiden ja toivomusten (19 §) merkitystä heitä itseään koskevien asioiden suunnittelussa. Varsinaisen uudistamistyöryhmän tueksi asetetun valmisteluryhmän toimeksiannosta toteutetussa lasten kuulemisessa ilmeni, että lapsille mieluisinta on leikkiminen ja liikkuminen (OKM 2014, 72). Nuoriso- ja liikuntapolitiikan osasto katsoo, että tämä lasten tahto tulisi ottaa paremmin huomioon jo lain tasolla, mitä tukee myös kysymyksen huomattava yhteiskunnallinen merkittävyys.

Lisäksi nuoriso- ja liikuntapolitiikan osasto painottaa, että ”Muutosta liikkeellä! Valtakunnalliset yhteiset linjaukset terveyttä ja hyvinvointia edistävään liikuntaan) 2020” -asiakirjan kirjauksen mukaisesti (2013, 33) tulevaisuudessa valmisteltavissa valtakunnallisissa, paikallisissa ja henkilökohtaisissa varhaiskasvatussuunnitelmissa tulee vahvistaa liikunnan roolia.

 Ylijohtaja Rauno Anttila

 Hallitussihteeri Toni Tuomainen